በማዕከላዊ ጎንደር ዞን ለተጠለሉ ተፈናቃዮች ቤቶቻቸው ሊሠሩላቸው ነው
በአማራ ክልል በማዕከላዊ ጎንደር ዞን የተጠለሉ ተፈናቃዮችን ቤቶች ለመሥራት፣ የክልሉ መንግሥት 155 ሺሕ ቆርቆሮዎችን ገዝቶ ወደ ቀበሌዎች እያስገባ መሆኑ ታወቀ፡፡ በግጭቱ የተቃጠሉ ቤቶችን ለመገንባት ራሱን የቻለ የመሐንዲሶች ቡድንም መቋቋሙን የተናገሩት የዞኑ የአደጋ መከላከልና ምግብ ዋስትና ጽሕፈት ቤት ኃላፊ አቶ መንበሩ አውደው፣ መንግሥት ቤታቸው ለተቃጠለባቸው ተፈናቃዮች የቆርቆሮና የሚስማር እንዲሁም የአናጢ ወጪ እንደሚሸፍን ለሪፖርተር ገልጸዋል፡፡‹‹ተፈናቃዮች ለፋሲካ በዓል ቤታቸው መግባት አለባቸው የሚል አቋም ይዘን እየሠራን ነው፤›› ያሉት ኃላፊው፣ 500 ቤቶች በተቃጠሉባት በደንቢያ ወረዳ የምትገኘው ጉንትር ቀበሌ 300 ቤቶችን መልሶ ለመገንባት የልኬት ሥራው ተጠናቆ ችካል መቸከሉን አስታውቃዋል፡፡ እስካሁንም ከአሥር ሺሕ የሚበልጡ ሰዎች ወደ ቀዬአቸው ተመልሰዋል ብለዋል፡፡ ተመለሱ የተባሉት ዜጎች ግን አካባቢያቸው ሙሉ ለሙሉ ሰላም ሆኖ ወደ ቀድሞ ሕይወታቸው እንዳልተመለሱ፣ በየቀበሌዎቻቸው ከሰዎች ጋር ተጠግተው እየኖሩ እንደሆነ አስረድተዋል፡፡ ተመለሱ የተባሉትን ጨምሮ በዞኑ 59,362 ሰዎች በ13 መጠለያ ጣቢያዎች ተጠልለው እንደሚገኙ ታውቋል፡፡እንደ አቶ መንበሩ ገለጻ፣ በዞኑ ተጠልለው የሚገኙት አብዛኞቹ ተፈናቃዮች ከቋራና ከመተማ ወረዳዎች፣ እንዲሁም ከገንዳ ውኃና ከመተማ ዮሐንስ ከተማ አስተዳደሮች የተፈናቀሉ ናቸው፡፡ ከትግራይ ክልል ዳንሻ ወረዳ የተፈናቀሉ 500 ሰዎችም ሶሮቃ በሚባል ሥፍራ ሠፍረዋል፡፡በዞኑ ከ95 በመቶ በላይ የሚሆኑት ተፈናቃዮች አርሶ አደሮች መሆናቸውን የተናገሩት አቶ መንበሩ፣ በግጭቱ ወቅት ሴቶችና ሕፃናት ከፍተኛ ጉዳት ደርሶባቸዋል ብለዋል፡፡ ሰዎች ተገድለዋል፣ ቤቶች ተቃጥለዋል፣ ባለ ትዳር የሆኑ ሴቶች ሳይቀሩ ተደፍረዋል ብለዋል፡፡ ከተደፈሩ ሴቶች መካከል የ15 ዓመት ታዳጊ እንደምትገኝም አስረድተዋል፡፡ በግጭቱ ምን ያህል ሰዎች መሞታቸውን፣ የደረሱ የመደፈር አደጋዎችና የወደሙ ንብረቶችን መጠን በተመለከተ ጥናት እየተደረገ እንደሆነ ጠቁመዋል፡፡‹‹በሕዝብ መሀል ሰላም የማስፈን ሥራ ካልተከናወነ ዜጎች ዓመቱን ሙሉ በመጠለያ ጣቢያዎች ሊኖሩ ይችላሉ፤›› የሚሉት አቶ መንበሩ፣ ዕርቀ ሰላም ማውረድ ላይ ትኩረት አድርጎ መሠራት እንዳለበት አሳስበዋል፡፡ ላዛ፣ አንከር አዳዛ፣ አማኑኤል ቀንወጣ፣ ሰናኖ፣ ግርማራና መቋሚያ በተባሉ አካባቢዎች የቅማንትና የአማራ ተወላጆች ቤታቸው መቃጠሉን አስረድተዋል፡፡ በእነዚሁ አካባቢዎች ሕዝቡን ለማስማማት የሽምግልና ሥራ እየተከናወነ መሆኑንም አክለዋል፡፡ ነገር ግን በሌሎች አካባቢዎች ተመሳሳይ ሰላም የማውረድ ሥራ እየተከናወነ አለመሆኑን፣ ይህም በዞኑ ሰላም ለማስፈን ፈታኝ እንደሚሆን አስረድተዋል፡፡የሕዝብ ለሕዝብ ግንኙነቱ ላይ መሥራት ባለመቻሉ አሁንም ግጭት የሚያነሳሱ አካላት አጀንዳቸውን ለማስፈጸም ትንኮሳ እንደሚፈጽሙ ኃላፊው ገልጸዋል፡፡ ‹‹አሁንም ድረስ ተንኳሾች አሉ፡፡ ቤት ሠርተው ወደ ቀዬአቸው ለመመለስ የሚሞክሩ ተፈናቃዮችን እኛ ተፈናቅለን መኖር አትችሉም፣ ብትሠሩም አሁንም እናቃጥላለን እያሉ ያስፈራሯቸው፤›› ብለዋል አቶ መንበሩ፡፡ በማዕከላዊ ጎንደር ዞን ከተጠለሉ ከ59 ሺሕ በላይ ተፈናቃዮች መካከል 30 ሺሕ ያህሉ ከምዕራብ ጎንደር እንደተፈናቀሉ ታውቋል፡፡ ምሥራቅ ደምቢያ፣ ምዕራብ ደምቢያ፣ ጭልጋ ቁጥር 1 እና 2፣ አይከልና አርማጭሆ በማዕከላዊ ጎንደር ዞን ችግሩ ያሉባቸው አካባቢዎች እንደሆኑና በዞኑ አምስት ሺሕ ቤቶች በግጭቱ መቃጠላቸውን አቶ መንበሩ አስረድተዋል፡፡